2006-ban Szuzuki Aguri négy és fél hónappal az évadnyitó előtt bejelentette, hogy csapatot alapít a Formula–1-ben, így egy új konstruktőr indult a versenyeken Super Aguri néven, melynek a Honda szállított motorokat. A csapat legismertebb versenyzője a szintén japán Szató Takuma volt. A csapat teljesítette a szezon előtti akadályokat, mert nem volt biztos, hogy a pénzügyek miatt indul a bajnokságban, azonban a FIA 2006. január 26-án bejelentette, hogy részt vehet a konstruktőrök között és a szezonnyitón, a bahreini nagydíjon pedig már rajthoz is álltak. 2008. május 6-án azonban a csapat bejelentette, hogy kiszáll a bajnokságból anyagi problémák miatt.